## Zakon o izmjenama i dopunama Zakona o javnim cestama

### NN 34/1991 (16.7.1991.), Zakon o izmjenama i dopunama Zakona o javnim cestama

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o javnim cestama

Proglašavam Zakon o izmjenama i dopunama Zakona o javnim cestama kojeg
je Sabor Republike Hrvatske donio na sjednicama Vijeća udruženog rada 26.
lipnja 1991, Vijeća općina 26. lipnja 1991. i Društveno-političkog vijeća
26. lipnja 1991. godine.

Klasa: 011-01/91-01/56

Urbroj: 71-91-1

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o javnim cestama

Članak 1.

U Zakonu o javnim cestama ("Narodne novine", br. 42/90) naziv
zakona mijenja se i glasi: "Zakon o cestama".

Članak 2.

U članku 1. koji postaje članak 2. stavak 2. mijenja se i glasi:

"Djelatnost iz stavka 1. ovoga članka je od interesa za Republiku
Hrvatsku."

Članak 3.

Dosadašnji članak 2. koji postaje članak 1. mijenja se i glasi:

"Cesta, prema ovom zakonu, je svaka javna cesta i nerazvrstana
cesta na kojoj se obavlja promet.

Javna cesta je svaka razvrstana cesta, a ovisno o njenom društvenom
i gospodarskom značenju razvrstava se u magistralnu, regionalnu ili lokalnu
cestu."

Članak 4.

Članak 3. mijenja se i glasi:

"Javna cesta je dobro od interesa za Republiku Hrvatsku."

Članak 5.

U članku 5. stavak 1. mijenja se i glasi:

"Razvrstavanje cesta u magistralne ceste obavlja Vlada Republike
Hrvatske na prijedlog Ministarstva prometa i veza."

Članak 6.

lza članka 6. dodaje se novi članak koji glasi:

"Članak 6a.

Nerazvrstana cesta je površina koja se koristi za promet po bilo kojoj
osnovi i koja je pristupačna većem broju raznih korisnika.

Korištenje, održavanje, zaštitu, rekonstrukciju i izgradnju nerazvrstanih
cesta, kao i poslove nadzora na tim cestama, uređuje odlukom skupština
općine odnosno skupština Grada Zagreba u skladu s ovim i drugim zakonima."

Članak 7.

U članku 8. stavak 4. mijenja se i glasi:

"Javno poduzeće iz stavka 1. ovoga članka u vlasništvu je Republike
Hrvatske."

Članak 8.

U članku 21. stavku 3. iza riječi "veze" dodaju se riječi
"i ovlašćuje se da u njima može propisati prekršaje, te odrediti novčane
kazne za prekršaje."

Članak 9.

U članku 27. iza stavka 5. dodaje se novi stavak 6. koji glasi:

"Prije izdavanja dozvole iz stavka 4. ovoga članka Poduzeće 'Hrvatske
ceste' dužno je zatražiti mišljenje policijske uprave područja na kojem
započinje izvanredni prijevoz."

Članak 10.

U članku 40. stavku 1. riječi "hitne medicinske pomoći na javnim
cestama, davanje pomoći vozačima" brišu se.

U stavku 2. riječi "Auto-moto savez Hrvatske" zamjenjuju se
riječima "Hrvatskog auto-kluba" zarez se zamjenjuje veznikom
"i", a riječi "te davaocima usluga hitne medicinske pomoći"
brišu se.

Članak 11.

U članku 42. točka 3. briše se.

Iza točke 13. dodaje se nova točka 13a. koja glasi:

"13a. kreditnim sredstvima iz domaćih i inozemnih izvora".

Članak 12.

Iza članka 42. dodaje se novi članak koji glasi:

"Članak 42a.

Financijska sredstva za održavanje, zaštitu, rekonstrukciju i izgradnju
nerazvrstanih cesta, koja su prihod općine odnosno Grada Zagreba osiguravaju
se iz:

1. godišnje naknade za upotrebu cesta što se plaća na traktore i njihova
priključna vozila,

2. 40% sredstava ostvarenih u Općinama odnosno Gradu Zagrebu od naknada
iz točke 1. i 2. članka 42. ovoga zakona,

3. drugih sredstava osiguranih po posebnim propisima."

Članak 13.

U članku 43. stavak 1. mijenja se i glasi:

"Visinu naknade iz točke 1. i 4. članka 42. ovoga zakona utvrđuje
Vlada Republike Hrvatske."

Stavci 2. i 5. brišu se.

Dosadašnji stavci 3, 4, 6. i 7. postaju stavci 2, 3, 4. i 5.

Članak 14.

Iza članka 43. dodaje se novi članak koji glasi:

"Članak 43a.

Visinu naknade iz točke 1. članka 42a. ovoga zakona utvrđuje odlukom
skupština općine odnosno skupština Grada Zagreba.

Poduzeće 'Hrvatske ceste' usmjerava sredstva iz točke 2. članka 42a.
ovoga zakona općinama odnosno Gradu Zagrebu, koji ostvaruju pravo na ova
sredstva, na osnovi programa kojeg potvrđuje Poduzeće 'Hrvatske ceste'.

Nadzor nad utroškom sredstava iz stavka 2. ovoga članka obavlja Poduzeće
'Hrvatske ceste'."

Članak 15.

U članku 44. stavku 1. riječi "točke 3. članka 42." zamjenjuju
se riječima "točke 1. članka 42a."

Iza stavka 1. dodaju se novi stavci 2, 3. i 4. koji glase:

"Naknadu iz točke 4. članka 42. ovoga zakona obračunavaju i naplaćuju
pravne i fizičke osobe koje se bave prometom motornog benzina i plinskog
ulja u Republici Hrvatskoj.

Subjekti iz stavka 2. ovoga članka, sredstva prikupljena naplatom naknade
iz točke 4. članka 42. ovoga zakona obračunavaju i uplaćuju na žiro-račun
Poduzeća 'Hrvatske ceste, u rokovima i na račun propisan za obračun i plaćanje
osnovnog poreza na promet.

Subjekti iz stavka 2. ovoga članka dužni su voditi evidenciju o prodanim
količinama motornog benzina i plinskog ulja na koji se obračunava naknada
za ceste i o tome dostavljati mjesečno i tromjesečno pismeno izvješće Poduzeću
'Hrvatske ceste' do 20. u tekućem mjesecu za protekli mjesec i tromjesečje."

Stavak 3. briše se.

Dosadašnji stavak 2. postaje stavak 5.

Članak 16.

U članku 46. stavak 3. mijenja se i glasi:

"Korisnike i način raspodjele, te nadzor nad utroškom sredstava
iz stavka 2. ovoga članka utvrđuje ministar pomorstva."

Iza stavka 3. dodaje se novi stavak 4. koji glasi:

"Ovlašćuje se ministar pomorstva da u propisu iz stavka 3. ovoga
članka može propisati prekršaje, te odrediti novčane kazne za te prekršaje."

Članak 17.

U članku 48. stavci 1. i 2. brišu se.

Članak 18.

Iza članka 48. dodaje se novi članak koji glasi:

"Članak 48a.

Dio ukupno ostvarenih sredstava iz članka 44. stavka 1. ovoga zakona
Poduzeće 'Hrvatske ceste' izdvaja za financiranje hitne medicinske pomoći
na javnim cestama i osiguranje davanja pomoći vozačima na javnim cestama.

Opseg sufinanciranja aktivnosti iz stavka 1. ovoga članka uređuje se
ugovorom između Poduzeća 'Hrvatske ceste' i davaoca usluga hitne medicinske
pomoći odnosno davaoca usluga davanja pomoći vozačima."

Članak 19.

U članku 49. iza stavka 4. dodaje se novi stavak 5. koji glasi:

"Ako pravna ili fizička osoba odbije platiti posebnu naknadu iz
stavka 1. ovoga članka za prijeđeni put dužna je platiti Poduzeću 'Hrvatske
ceste' dvostruki iznos utvrđene posebne naknade."

Članak 20.

U članku 51. stavak 1. mijenja se i glasi:

"Naknadu za ceste iz točke 4. članka 42. ovoga zakona ne plaćaju
poduzeća i druge pravne osobe koje upotrebljavaju benzin i plinsko ulje
za pogon tračničkih vozila, plovnih objekata i zrakoplova i to na količine
benzina ili plinskog ulja što ga kupuju na veliko od proizvođača ili sa
skladišta trgovinskih poduzeća na veliko."

U stavku 2. riječi "točke 2." brišu se.

Članak 21.

U članku 52. iza riječi "medicinske pomoći" dodaje se zarez
i riječi "vozila na humanitarnom zadatku".

Članak 22.

U članku 59. dodaje se novi stavak 1. koji glasi:

"Protiv rješenja republičkog inspektora cestovnog prometa i cesta
nije dopuštena žalba, već se protiv tog rješenja može pokrenuti upravni
spor."

U dosadašnjem stavku 1. koji postaje stavak 2. riječ "inspekcije"
zamjenjuje se riječju "inspektora."

Dosadašnji stavak 2. postaje stavak 3.

Članak 23.

U članku 61. u stavku 1. brojka "100,00" zamjenjuje se brojkom
"10.000,00", a iza točke 4. dodaju se dvije nave točke koje glase:

"4a. ako sredstva prikupljena naplatom naknade iz točke 4. članka
42. ovoga zakone ne uplaćuje na žiro-račun Poduzeća 'Hrvatske ceste' u
skladu s odredbom članka 44. stavkom 3. ovoga zakona,

4b. ako ne vodi evidenciju i ne dostavlja mjesečno i tromjesečno izvješće
Poduzeću 'Hrvatske ceste' o prodanim količinama benzina i plinskog ulja
u skladu s odredbom članka 44. stavkom 4. ovoga zakona."

Iza stavka 2. dodaje se novi stavak 3. koji glasi:

"Za prekršaj iz stavka 1. točke 4a. ovoga članka u ponovljenom
slučaju uz novčanu kaznu može se izreći i zaštitna mjera zabrane obavljanja
djelatnosti prodaje motornog benzina i plinskog ulja na teritoriju Republike
Hrvatske."

Članak 24.

U članku 63. u stavku 2. riječi "državno vlasništvo" zamjenjuju
se riječima "vlasništvo Republike Hrvatske."

Članak 25.

U članku 70. u stavku 1. riječi "u roku šest mjeseci od dana stupanja
na snagu ovoga zakona" zamjenjuju se riječima "do 31. prosinca
1991. godine."

Iza stavka 1. dodaje se novi stavak 2. koji glasi:

"Subjektima iz stavka 1. ovoga članka koji ne zaključe ugovor s
Poduzećem 'Hrvatske ceste' u propisanom roku, prestaje pravo obavljanja
djelatnosti na cestovnom zemljištu."

Članak 26.

Propise iz članka 6. i 13. ovoga zakona donijet će skupština općine
odnosno Skupština Grada Zagreba u roku dva mjeseca od dana stupanja na
snagu ovoga zakona.

Članak 27.

Stupanjem na snagu ovoga zakona stavlja se izvan snage na teritoriju
Republike Hrvatske odredba stavka 2. članka 18. Zakona o osnovama sigurnosti
prometa na cestama ("Službeni Iist SFRJ", br. 50/88, 80/89, 29/90
i 11/91).

Članak 28.

Ovlašćuje se Zakonodavno-pravna komisija Sabora Republike Hrvatske da
utvrdi i izda pročišćeni tekst Zakona o javnim cestama.

Članak 29.

Ovaj zakon stupa na snagu osmoga dana od dana objave u "Narodnim
novinama".

Klasa: 340-01/91-03/05

Zagreb, 26. lipnja 1991.

SABOR REPUBLIKE HRVA'TSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r.**

Zakon, NN 34/1991-950
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)